
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	 Frumvarp til laga á breytingu á lögum um sjúklingatryggingu. HRN23010171
	Ráðuneyti /verkefnisstjóri
	 Heilbrigðisráðuneyti
	Innleiðing EES-gerðar?
	☐ Já
☒ Nei

	Dags.
	 1. júní 2023


	A. Úrlausnarefni

	Forsaga máls og tilefni
Lög um sjúklingatryggingu tóku gildi 1. janúar 2001 en samkvæmt 22. gr. laganna átti að endurskoða lögin innan fjögurra ára frá gildistöku þeirra. Á síðustu tveimur löggjafarþingum hefur bráðabirgðaákvæðum verið bætt við lögin til að útvíkka gildissvið þeirra þannig þau taki til tiltekinna bólusetninga. Sú vinna hefur leitt í ljós að þörf er á heildarendurskoðun laganna.  
Hvert er úrlausnarefnið? 
Að fara yfir reynsluna af lögum um sjúklingatryggingu og gera þær breytingar sem nauðsynlegar eru til að skerpa á þeim atriðum sem vafi hefur skapast um.  
Að hvaða marki duga gildandi lög og reglur ekki til?  
Málsmeðferð samkvæmt lögunum hefur í gegnum tíðina skapað ýmis álitamál sem nauðsynlegt er að skýra auk þess sem tryggja þarf að umsóknir séu afgreiddar með sambærilegum hætti. Einnig þarf að skilgreina nánar hlutverk Sjúkratrygginga Íslands og tryggja að stofnunin hafi ótvírætt forræði á gagnaöflun. Skoða þarf hvort gera eigi einstaklingum skylt að tæma rétt sinn úr sjúklingatryggingu, áður en dómsmál er höfðað.

	B. Markmið 

	Stefna hins opinbera á viðkomandi málefnasviði/málaflokki
Efni frumvarpsins fellur undir málefnasvið 29 í fjárlögum og málaflokk 29.6
Í fjármálaáætlun 2023-2027 er tekið fram að helsta áskorunin í málaflokknum er að breyta bótafjárhæðum samkvæmt lögunum, þar sem mikið misræmi er milli fjárhæða bóta samkvæmt lögunum og fjárhæða bóta sem dómstólar hafa dæmt einstaklingum vegna tjóns. Þannig megi fækka dómsmálum með tilheyrandi kostnaði fyrir ríkissjóð. Þörf er á að endurskoða lögin og framkvæmd þeirra. 
Markmið sem að er stefnt með lagasetningu í ljósi úrlausnarefnis og stefnu stjórnvalda
Markmið endurskoðunar verður að einfalda sjúklingum að sækja bætur vegna tjóns af völdum heilbrigðisþjónustu og auka tryggingavernd þeirra. 

	C. Leiðir

	Ekkert aðhafst  - hvaða afleiðingar hefði það? 
Ef ekki kemur til breytinga á lögunum mun áframhaldandi óvissa um ýmis atriði ríkja og óskilvirkni sem leiðir til aukins kostnaðar hins opinbera auk óhagræðis fyrir sjúklinga. 
Önnur úrræði en lagasetning sem metin hafa verið
Breyting á lögum er eina leiðin til að koma fram endurbótum. 
Mögulegar leiðir við lagasetningu
Til greina kemur annars vegar að gera frumvarp til breytinga á núgildandi lögum eða frumvarpi til nýrra heildarlaga. Það fer eftir umfangi breytingartillagna hvor leiðin sé hentugri og verður lagt mat á það þegar þar að kemur.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Miðað við þær breytingar á lögum sem nú er ljóst að þarfnast endurskoðunar þykir líklegt að drög verði unnin að lagafrumvarpi um nauðsynlegar breytingar á núgildandi lögum í stað þess að ný heildarlög um sjúklingatryggingu verði sett.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Starfshópnum er falið að skoða meðal annars eftirfarandi atriði;
Hvort rétt sé að aðgreina læknismeðferðir eða rannsóknir á opinberum heilbrigðisstofnunum annars vegar og einkareknum hins vegar
Hvort rétt sé að breyta viðmiðum um hámarksbætur
Hvort rétt sé að sjúklingatrygging bæti aukaverkanir vegna lyfja og þá sérstaklega þegar um er að ræða lyf á borð við bóluefni, sem sóttvarnayfirvöld hvetja til að einstaklingar þiggi
Rétt til bóta vegna sjúkdómsmeðferðar sem veitt er í heimahúsi
Rétt til bóta vegna andláts barns
Hvort  gera eigi einstaklingum skylt að tæma rétt sinn úr sjúklingatryggingu og kæruleiðir, áður en dómsmál vegna afleiðinga læknismeðferðar er höfðað
Málsmeðferð Sjúkratrygginga Íslands, m.a. varðandi gagnaöflun
Hvort heimildir laganna vegna vinnslu persónuupplýsinga séu fullnægjandi.
Skyldu heilbrigðisstarfsfólks til að upplýsa um sjúklingatryggingu.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Nei.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til?  
Lög nr. 25/1991 um skaðsemisábyrgð. 
Einnig kann að vera að það þurfi að skoða breytingar á 12. gr. laga nr. 41/2007 um landlækni og lýðheilsu sem fjallar um kvartanir vegna heilbrigðisþjónustu þar sem oft er um að ræða sömu atvik sem skoðuð eru út frá lögum um sjúklingatryggingu og 12. gr. Áhrif samlegðar þessara mála verða skoðuð nánar. Samkvæmt upplýsingum frá embætti landlæknis hefur fjöldi kvartanamála aukist verulega síðustu ár þar sem í meirihluta málanna er leitast eftir áliti landlæknis vegna mögulegrar bótakröfu. Um margverknað innan kerfisins er því að ræða og kostnað vegna umsagna sérfræðinga sem því nemur. Æskilegt er að sem víðtækust vitneskja fáist um það sem betur má fara í heilbrigðiskerfinu til umbóta fyrir öryggi sjúklinga. Taka þarf til frekari skoðunar hvort komast megi hjá því að sömu mál séu rannsökuð bæði hjá embætti landlæknis og Sjúkratryggingum Íslands.

	F. Samráð

	Hverjir eru helstu hagsmunaaðilar? 
Sjúklingar og aðstandendur þeirra, vátryggingafélög, lyfjafyrirtæki. 
Er skörun við stjórnarmálefni annarra ráðuneyta? 
Nei. 
Samráð sem þegar hefur farið fram
Fulltrúar þeirra stofnana sem koma helst að þessum málum eru í starfshópnum auk þess sem upplýsinga hefur verið aflað frá vátryggingafélögum, embætti ríkislögmanns og Lyfjastofnun.
Fyrirhugað samráð 
Frumvarpsdrög verða kynnt í samráðsgátt stjórnvalda.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já. Áætlað er að drög að frumvarpi verði birt í samráðsgátt stjórnvalda í september 2023. Frumvarpið verður lagt fram á Alþingi á 154. löggjafarþingi 2023-2024.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Innleiðing breytinga ef frumvarpið verður samþykkt verður að mestu í höndum Sjúkratrygginga Íslands. Ekki liggur enn fyrir hvort þörf verði á sérstökum aðlögunartíma og þá hve löngum.
Hvaða forsendur þurfa að vera fyrir hendi til að lagasetning beri árangur? 
Skilvirk stjórnun innan stofnunar.
Mælikvarðar á árangur og útkomu
Árangur mælist einkum með samræmdari afgreiðslu umsókna óháð því hvar atvik á sér stað, mun létta álag á dómstólum og auðvelda umsóknarferlið fyrir sjúklinga. 
Hefur verið hugað að því að afla gagna til að meta árangur þegar þar að kemur? 
Nei.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

